section_heading: Opis
paragraph_text: Vila Šojka smještena je na početku ulice Giznik, u blizini franjevačkoga samostana, na blagoj padini slobodno oblikovanoga perivoja. Slobodnostojeću reprezentativnu jednokatnicu dao je sagraditi samoborski sudac Stjepan Drčić krajem 19. stoljeća. Pročelja su oblikovana neoklasicističkim elementima. Prostorna organizacija unutar pravokutne tlocrtne osnove u prizemlju ima jednostavnu podjelu na tri međusobno povezane prostorije zaključene pruskim svodovima uskoga raspona između željeznih traverzi. Na katu su reprezentativne stambene prostorije orijentirane prema perivoju, te zaključene ravnim stropom.